**AIŠKINAMASIS RAŠTAS (N)**

**SAVIVALDYBĖS TARYBOS SPRENDIMO PROJEKTUI „DĖL SOCIALINIO BŪSTO NUOMOS SĄLYGŲ PAKEITIMO“**

**1. Sprendimo projekto esmė, tikslai ir uždaviniai.**

 Sprendimo projektu yra siūloma patenkinti savivaldybės socialinių būstų *(duomenys neskelbtini)* ir *(duomenys neskelbtini)*, Klaipėdoje, nuomininkų A. L. ir R. K. prašymus pakeisti nuomos sąlygas, nes pagal 2017 metų Metinių gyventojo (šeimos) deklaracijų duomenis jų deklaruotas turtas daugiau kaip 25 proc. viršija Paramos būstui įsigyti ar išsinuomoti įstatymo (toliau-Įstatymas) 11 straipsnio 2 dalyje nustatytus pajamų dydžius teisei į socialinio būsto nuomą pagrįsti. Dėl šios priežasties teisę nuomotis būstą socialinio būsto nuomos sąlygomis šie nuomininkai yra praradę.

**2. Projekto rengimo priežastys ir kuo remiantis parengtas sprendimo projektas.**

2.1. Socialinis būstas *(duomenys neskelbtini)*, Klaipėdoje (1 kambarys, 26,93 kv. m naudingojo ploto), A. L., sulaukusiai eilės socialinio būsto nuomai Neįgaliųjų ir šeimų, kuriose yra tokių asmenų, sąraše, buvo išnuomotas 2006-05-24 Savivaldybės administracijos direktoriaus įsakymu Nr. AD1-1224. Vykdydama Įstatyme nustatytą prievolę, nuomininkė Savivaldybės administracijai pateikė 2017 metų Metinę gyventojo (šeimos) turto deklaraciją. Nagrinėjant jos duomenis buvo nustatyta, kad socialiniame būste gyvenančios nuomininkės 2017 metais turėtų piniginių lėšų vertė siekė 17000 Eur. Tai yra, šio jos turto vertė 49,8 proc. viršija Įstatymo 11 straipsnio 2 dalies 1 punkte nurodytą didžiausią turto vertės dydį, nustatytą asmeniui be šeimos, gyvenančiam Klaipėdos mieste, - 11346 Eur.

2.2. Socialinis būstas *(duomenys neskelbtini)*, Klaipėdoje (2 kambariai, 36,54 kv. m naudingojo ploto) L. K., sulaukusios eilės socialinio būsto nuomai Neįgaliųjų ir šeimų, kuriose yra tokių asmenų, sąraše, 2-jų asmenų šeimai buvo išnuomotas 2008-02-28 savivaldybės administracijos direktoriaus įsakymu Nr. AD1-329. Nuomininkei išvykus gyventi kitur, jos prašymu ir bute likusio gyventi šeimos nario - sūnaus R. K. sutikimu bei vadovaujantis Klaipėdos miesto savivaldybės tarybos 2013 m. kovo 28 d. sprendimu Nr. T2-76, socialinio būsto *(duomenys neskelbtini)*, Klaipėdoje, nuomos sutartis buvo perrašyta jo vardu.

Vykdydamas Įstatyme nustatytą prievolę, nuomininkas R. K. Savivaldybės administracijai pateikė 2017 metų Metinę gyventojo (šeimos) turto (įskaitant gautas pajamas) deklaraciją. Nagrinėjant jos duomenis buvo nustatyta, kad socialiniame būste gyvenantis nuomininkas 2017 metais gavo 10015 Eur pajamų. Gautos pajamos 2,2 karto viršija Įstatymo 11 straipsnio 2 dalies 1 punkte nurodytą didžiausią turto vertės dydį, nustatytą asmeniui be šeimos, gyvenančiam Klaipėdos mieste, - 4636 Eur. Nuomininko gautas pajamas sudarė jo neįgalumo pensija ir tolimųjų reisų vairuotojo darbo užmokestis, įskaitant dienpinigius bei kompensuojamas išmokas už darbą kelyje.

Siūloma tenkinti nuomininkų prašymus, nes iš butų išsikelti jie nepageidauja. Valstybės įmonės Registrų centro Nekilnojamojo turto registro centrinio duomenų banko duomenų bazėje kito jiems nuosavybės teise priklausančio būsto nėra įregistruota. Su nuomos pakeitimo sąlygų pasekmėmis ir galimybėmis nuomininkai yra supažindinti.

**3. Kokių rezultatų laukiama.**

Neigiamų specialistų vertinimų negauta. Savivaldybės tarybai priėmus sprendimą, bus patenkinti nuomininkų prašymai ir užtikrintos jų teisės į tolesnę būsto nuomą rinkos sąlygomis.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Sprendimui įgyvendinti lėšų nereikia.

**7. Galimos teigiamos ar neigiamos sprendimo priėmimo pasekmės.**

Nėra.

PRIDEDAMA. Duomenys apie socialinio būsto nuomininkus, jų deklaruotas 2017 metų pajamas ir nuomos mokestį, 1 lapas.

Socialinio būsto skyriaus vedėja Danguolė Netikšienė